**PROJEKT DONIRANA HRANA – informacija za javnost**

V Mestni občini Nova Gorica si že ves čas prizadevamo za vzpostavitev socialnih programov, s katerimi bi našim občankam in občanom pomagali v stiski. Zaradi gospodarske krize, ki je prizadela tudi našo občino, je posameznikov in družin, ki so materialno, socialno ali kako drugače ogroženi, med nami še vedno veliko. Z namenom lajšanja materialnih in socialnih stisk je bilo v občini vzpostavljenih že kar nekaj programov in projektov (vzpostavitev zavetišča za brezdomce, pro bono ambulanta, brezplačni topli obroki, pisarna za žrtve nasilja in programi, ki jih izvajajo razne humanitarne organizacije in društva na Goriškem).

Vsem programom in projektom se je pridružil nov projekt in sicer projekt »Donirana hrana«. Gre za dobrodelen projekt Zveze Lions klubov Slovenije, katerega cilj je neoporečno hrano namesto da konča med biološkimi odpadki, dostaviti ljudem, ki si je drugače ne morejo privoščiti in jo resnično potrebujejo. Gre za kvalitetno hrano: predpakirano hrano ( mleko in mlečni izdelki, in pekovsko pecivo, sadje in zelenjava). V projekt je vključenih že 23 krajev po Sloveniji, 70 trgovin in kar19 lions klubov, ki s to akcijo pomagajo blažiti problem lakote pri nas.

V Mestni občini Nova Gorica smo bili s projektom, ki se po Sloveniji že izvaja, seznanjeni in smo ga tudi umestili med projekte bodočega skupnostnega centra. S strani Zveze Lions klubov Slovenije smo nato dobili konkretno pobudo za izvedbo projekta, poskrbeli so za donatorje oz. trgovine, ki bi ob zapiralnem času hrano pripravijo in donirajo za ljudi v stiski. Povezali smo se z Območnim združenjem Rdečega križa Nova Gorica, ki je bil takoj pripravljen pristopiti izvajanje projekta. Za izvajanje projekta smo Območnemu združenju Rdečega križa Nova Gorica zagotovili nekaj finančnih sredstev.

Območno združenje Rdečega križa Nova Gorica, ki je nosilec projekta, je z 9.1.2017 že začel z delitvijo prvih paketov donirane hrane. Sklenil je pogodbo s trgovskim podjetjem Tuš, Zveza Lions klubov Slovenije, je sklenila pogodbo s Spar Slovenija za trgovino Interspar v Novi Gorici in Spar v Šempetru pri Gorici.. Tako se bo na Območnem združenju Rdečega križa Nova Gorica zbirala in razdeljevala hrana iz treh trgovin. Z namenom sodelovanja je RK OZ Nova Gorica sklenil pogodbo z Zvezo Lions klubov Slovenije in sicer z Lions klubom Vogrsko, ki v imenu ZLKS koordinira ta projekt v Novi gorici.

Delitev poteka vse dni, ko so donacije na razpolago, tudi ob vikendih. Gre za donirano hrano, ki je sicer pred iztekom roka, vendar še uporabna. Donirana živila se pobere ob izteku delovnega časa trgovine, in se ustrezno glede na vrsto hrane transportira v skladišče RKS – OZ NG v Solkanu, Langobardska ulica 8, kjer se živila takoj preloži v hladilnike in s tem poskrbi za neprekinjeno hladno verigo. Naslednje jutro se vso donirano hrano razdeli uporabnikom s posebej za to pripravljenega seznama, ki je bil oblikovan v sodelovanju s CSD in Goriško Karitas in na katerem je trenutno 100 upravičencev iz Nove Gorice in Solkana. Do sedaj je bilo razdeljenih 15 družinskih…paketov (40 ljudi ).

Vse, ki želijo izvedeti več o projektu Donirana hrana in sodelovati kot donator, prostovoljec ali prejemnik donirane hrane, pozivamo da pokličejo na **051 251 144** ali obiščejo spletno stran www.lions.si

Mestna občina Nova Gorica se zahvaljuje vsem sodelujočim, predvsem pa Območnemu združenju Rdečega križa Nova Gorica, ki je takoj izkazal zanimanje za izvedbo projekta in v ta namen ustrezno uredil prostore skladišča v Solkanu ter Lions klubu Vogrsko oz. krovni Zvezi Lions klubov, ki pomaga pri iskanju donatorjev hrane. Želimo si, da bi projekt resnično zaživel in da bi se k projektu pridružilo še katero mesto v Goriški regiji.